laion/Wikipedia-Exotic huggingface dataset:
דורון שידלוב

דורון שידלוב (נולד ב-11 במאי 1958) הוא ראש המועצה האזורית ברנר מאז שנת 2012. נולד בשנת 1958, במושב קדרון, בן למייסדי המושב. למד בתיכון האזורי ברנר. שירת בצה"ל כאיש קבע במשך 25 שנים, כהנדסאי אלקטרוניקה בחיל התקשוב וכמג"ד, והשתחרר בדרגת סגן אלוף. בעל תואר ראשון במדעי המדינה ושלטון מקומי ותואר שני במנהל עסקים מאוניברסיטת בר-אילן. טרם כניסתו לחיים הפוליטיים עבד בתפקידי הנהלה בחברת Leadcom -מנהל עסקי B.D, כמנהל חטיבת הטלקום שלה בישראל, כמנהל הנדסת השטח שלה וכמנכ"ל השלוחה הישראלית. כיהן כראש ועד האגודה במושב קידרון וכחבר מליאת המועצה האזורית. בשנת 2012 נבחר לראשונה לראשות המועצה וזכה ב-76.1% מהקולות. החליף בתפקיד את מיקי עופר שכיהן לפניו בתפקיד. בשנים 2018 ו-2024 היה מועמד יחיד ועל כן לא התקיימו בחירות בראשות. במרץ 2017 הודיע על הצטרפותו ליש עתיד. החל מיוני 2021 מכהן שידלוב כיו"ר איגוד ערים לאיכות הסביבה אשדוד וחבל יבנה (החליף בתפקיד את יורם סויסה, חבר מועצת גן יבנה) כחלק מהסכם רוטציה. משמש גם כיו"ר וועדת איכות הסביבה של מרכז השלטון האזורי. יזם וקידם את שיקום גבעות מע'אר והפיכתן לפארק לאומי בשיתוף עם רשות הטבע והגנים. בסוף מרץ 2023 בתקופת המאבק נגד הרפורמה המשפטית הכריז יחד עם מספר ראשי רשויות נוספים על שביתת רעב בעקבות הודעת ראש הממשלה נתניהו על כוונתו לפטר את שר הביטחון יואב גלנט. נשוי ואב לשני ילדים. דורון שידלוב, ברשת החברתית פייסבוק דורון שידלוב, ברשת החברתית LinkedIn ראש המועצה האזורית ברנר דורון שידלוב מונה ליו"ר איגוד ערים לאיכות הסביבה אשדוד- חבל יבנה, באתר be106.net, 4 ביולי 2021 פוסט בפייסבוק של מפלגת יש עתיד דף הפייסבוק של שידלוב דורון שידלוב לראשות מועצת ברנר, סרטון בערוץ "רחובוטיוי - כל מה שמעניין ברחובות והסביבה", באתר יוטיוב (אורך: 03:55) יובל גורן, הוכרזו הזוכים בבחירות ל-27 מועצות אזוריות, באתר nrg‏, 5 בדצמבר 2012 גדרה היום, ראש המועצה האזורית בין שובתי הרעב, באתר גדרה היום, ‏27 במרץ 2023 ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
לוחמה ממוקדת רשת

לוחמה ממוקדת רשת (באנגלית: Network-centric warfare) היא גישה צבאית המדגישה את השימוש בטכנולוגיות מידע ורשתות תקשורת לשיפור שיתוף הפעולה והביצועים הצבאיים. מטרתה היא ליצור כוח לוחם גמיש, מהיר ויעיל יותר על ידי אינטגרציה ושיתוף מידע בזמן אמת בין יחידות צבאיות שונות. הרעיון של לוחמה ממוקדת רשת התפתח בשנות ה-90 בארצות הברית כתוצאה מהתקדמות בטכנולוגיות מידע ותקשורת. ה-NCW מבוססת על הרעיון שחיבוריות ושיתוף מידע יכולים להעניק יתרון אסטרטגי משמעותי לכוחות הלוחמים. רישות: כל החיילים והיחידות מחוברים ברשתות תקשורת. שיתוף מידע: כל המידע זמין לכל היחידות בזמן אמת. מודעות מצב משופרת: היכולת להבין את מצב הקרב בצורה טובה יותר. שיתוף פעולה והתקפה מתואמת: תכנון וביצוע פעולות בצורה מתואמת ומדויקת. לוחמה ממוקדת רשת מאפשרת קבלת החלטות מהירה ומדויקת יותר, תיאום פעולות ברמה גבוהה, ושיפור הביצועים בשדה הקרב. היא כוללת שימוש בכלים טכנולוגיים מתקדמים כמו מערכות מידע גאוגרפיות (GIS), אינטרנט של הדברים (IoT) ורשתות חיישנים. שימוש ברשתות חיישנים לזיהוי איומים בזמן אמת. מערכות ניהול קרב המספקות תמונה כוללת לכל מפקד בשטח. שימוש במערכות מידע גאוגרפיות למעקב אחרי כוחות וניתוח השטח. יש ביקורת על התלות הגבוהה בטכנולוגיה, שעלולה להיות פגיעה להתקפות סייבר ולכשלים טכניים. כמו כן, ישנן שאלות על האינטגרציה וההתאמה של לוחמה ממוקדת רשת לכוחות צבאיים שונים ולאתגרים מבצעיים מגוונים. הגברת היעילות התפעולית והלוגיסטית בצבאות מודרניים. השפעה על פיתוח מערכות תקשורת אזרחיות. לוחמת רשת לוחמת מידע
שישה שבועות

שישה שבועות (באנגלית: Six Weeks) הוא סרט דרמה אמריקאי משנת 1982 בבימויו של טוני ביל, עם דאדלי מור, מרי טיילר מור וקתרין הילי (אנ'). התסריט מבוסס על ספר בשם זה מאת פרד מסטרד סטיוארט (1976). העלילה היא על פוליטיקאי שמתקשר לאם יחידנית ובתה החולה, קשר שנמשך שישה שבועות עד למותה של הבת. השחקנית/רקדנית קתרין הילי בת ה-13 הייתה מועמדת לפרס גלובוס הזהב לשחקנית החדשה של השנה. דאדלי מור היה מועמד לפרס גלובוס הזהב לפסקול הטוב ביותר. פטריק דלטון (דאדלי מור) הוא פוליטיקאי ותיק בקליפורניה שנמצא במסע בחירות שלו לקונגרס ארצות הברית. באספת תומכים ותורמים בביתו של ארנולד (ג'ון הרקינס) הוא נפגש בנערה כבת 13 בשם ניקול דרייפוס (קתרין הילי) שמדריכה אותו למקום הפגישה והוא מצייד אותה בכרטיס כניסה. לאחר הנאום שלו הוא נפגש עם ניקול ואימה שרלוט (מרי טיילר מור) ומתפתחת בינם ידידות. שרלוט היא אישה אמידה בעלת מפעל קוסמטיקה גדול. היא נותנת תרומה גדולה למסע הבחירות של פטריק וניקול מתגייסת לעזור במטה הבחירות שלו. שרלוט מגלה לו שניקול סובלת מלויקמיה מגיל חמש וניקול מגלה לו כי קבלה בעבר טיפול והמחלה נכנסה להפוגה אך כעת חזרה והיא מסרבת לקבל טיפול. לאור זה מתהדק הקשר בין דלטון לשרלוט וניקול למורת רוחם של אשתו פג (שאנון וילקוקס) ובנו ג'ף (ביל קלברט). נקול היא רקדנית בלט מחוננת וכששרלוט וניקול טסות לניו יורק הוא מצטרף אליהן ברגע האחרון. הם מטיילים בחוצות ניו יורק ופטריק מסדר לניקול אודישן במטרופוליטן. היא מתקבלת לחזרה של הלהקה על מפצח האגוזים של צ'ייקובסקי ורוקדת שם פה דה דה לתשואות הנוכחים. לאחר ההופעה הם חוזרים לבית המלון ברכבת וניקול מאבדת הכרה, מוחשת לבית חולים ושם מתה. שרלוט נוסעת לצרפת ופטריק כותב לה כי הצליח בבחירות לקונגרס. "שישה שבועות", במסד הנתונים הקולנועיים IMDb (באנגלית) "שישה שבועות", באתר AllMovie (באנגלית) "שישה שבועות", באתר Rotten Tomatoes (באנגלית) "שישה שבועות", באתר Box Office Mojo (באנגלית) "שישה שבועות", במסד הנתונים הקולנועיים KinoPoisk (ברוסית) קדימון לשישה שבועות, באתר יוטיוב דאדלי מור מנגן את נעימת הנושא הראשי של שישה שבועות, באתר יוטיוב
אופסלה (מחוז)

מְחוֹז אוּפְּסָלָה (בשוודית: Uppsala län) הוא מחוז בחוף המזרחי של שוודיה, אחד מ-21 מחוזות שוודיה. המחוז כולל את חלקיו הצפוניים של חבל אופלנד, והוא גובל במחוזות דלרנה, סטוקהולם, סודרמנלנד, וסטמנלנד ויבלבורג ובים הבלטי. בירתו אופסלה. הוועד המנהל של המחוז הוא רשות ממשלתית שבראשה מושל, והוא מתפקד כרשות המבצעת של המחוז. מועצת המחוז של אופסלה נבחרת על ידי ציבור הבוחרים של המחוז, והיא אחראית בעיקר על שירותי בריאות ותחבורה ציבורית במחוז. מחוז אופסלה גם מהווה מחוז בחירה בבחירות לריקסדאג. במחוז אופסלה שמונה קומינים: אלווקרלבי, טיארפ, אסטהמר, אופסלה, אנשפין, הובו, קניבסטה והבי. מחוז אופסלה ירש את סמלו מחבל אופלנד. כאשר הוא מוצג עם הכתר מלכותי הוא מייצג את הוועד המנהל של המחוז. מדיה וקבצים בנושא אופסלה בוויקישיתוף אתר הוועד המנהל של מחוז אופסלה אתר מועצת מחוז אופסלה
אלכסנדר רמאלינגום

אלכסנדר רמאלינגום (בצרפתית: Alexandre Ramalingom; נולד ב-17 במרץ 1993 בפונטואז שבצרפת) הוא כדורגלן צרפתי-מלגשי המשחק בעמדת החלוץ בקבוצת בני סכנין מליגת העל הישראלית ובנבחרת מדגסקר. רמאלינגום שיחק בקבוצות מריניאן, ליל-רוס, אז'אקסיו, בזייה וסדאן מהליגות הנמוכות בצרפת, ווירטון מליגת המשנה הבלגית. ב-12 ביולי 2023 חתם על חוזה לעונה אחת בסבאיל מליגת העל האזרית. הוא ערך 35 הופעות ליגה במדי המועדון, בהן הבקיע 15 שערים, ובתום העונה עזב את המועדון. ב-24 ביולי 2024 חתם בבני סכנין מליגת העל הישראלית. רמאלינגום נולד בצרפת, והוא ממוצא ראוניוני ומלגשי. ב-12 באוקטובר 2020 ערך את הופעת הבכורה שלו בנבחרת מדגסקר, בהפסד 2-1 לנבחרת בורקינה פאסו במשחק ידידות. אלכסנדר רמאלינגום, באתר Transfermarkt אלכסנדר רמאלינגום, באתר Soccerway אלכסנדר רמאלינגום, באתר National Football Teams אלכסנדר רמאלינגום, באתר FootballDatabase.eu Football (N2). Un attaquant expérimenté signe à Sedan, www.lardennais.fr, ‏2020-09-14 (בצרפתית) יגאל גולדשטיין, ‏החלוץ אלכסנדר רמאלינגום חתם בבני סכנין, באתר ערוץ הספורט, 24 ביולי 2024 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "אלכסנדר רמאלינגום".
ונדה והחייזר

וונדה והחייזר (באנגלית: Wanda and the Alien) היא סדרת טלוויזיה מונפשת בריטית לילדים, המבוססת על סדרת ספרים מאת סו הנדרה. בבריטניה ובשאר העולם (כולל ישראל) הסדרה משודרת בניק ג'וניור. הסדרה בת עונה אחת ו-52 פרקים באורך 12 דקות. וונדה היא ארנבת כתומה בעלת חייזר חבר שנתקע בכדור הארץ, בכל פרק הם יחקרו את ההבדל ביניהם, ויטילו בעולמם. וונדה (Wanda): ארנבת כתומה, הדמות הראשית בתוכנית. חייזר (Alien): חייזר ירוק בעל 4 עיניים, בעל יכולת קסם, אחת הדמויות הראשיות בתוכנית. הדיבוב העברי הופק על ידי יעל אללוף ובוים על ידי אורנה כץ. "ונדה והחייזר", במסד הנתונים הקולנועיים IMDb (באנגלית) וונדה והחייזר, במיזם "אישים" לתיעוד היצירה הישראלית
אולכסיי קאשצ'וק

אולכסיי מיקולאיוביץ' קאשצ'וק (באוקראינית: Олексій Миколайович Кащук; נולד ב-29 ביוני 2000 בנובוהרד-וולינסקי שבאוקראינה) הוא כדורגלן אוקראיני המשחק בעמדת קשר הכנף. קאשצ'וק גדל במחלקת הנוער של וורסקלה פולטבה. בשנת 2016 חתם בשחטאר דונצק מליגת העל האוקראינית, ממנה הושאל למריופול, גם היא מליגת העל האוקראינית, ולסבאך מליגת העל האזרית. בעונת 2023/2024 ערך עשר הופעות במדי שחטאר דונצק, בהן הבקיע שלושה שערים, ובתום העונה שוחרר מהמועדון. אולכסיי קאשצ'וק, באתר Transfermarkt אולכסיי קאשצ'וק, באתר Soccerway אולכסיי קאשצ'וק, באתר WorldFootball.net אולכסיי קאשצ'וק, באתר FootballDatabase.eu Simple.az, sabahfc.az ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "אולכסיי קאשצ'וק".
הולטר לחץ דם

הולטר לחץ דם (באנגלית: Blood Pressure Holter) הוא אמצעי לאבחון יתר לחץ דם, המאפשר מדידה רציפה של לחץ הדם במשך יממה שלמה. הנבדק מקבל מכשיר למדידת לחץ דם שמוצמד אליו למשך 24 שעות. המכשיר מודד את לחץ הדם כל 20–40 דקות. בתום הבדיקה מתקבל פלט מחשב שמסכם את כל המדידות שעשה המכשיר. כאשר קיים קושי לאבחן אם האדם סובל מיתר לחץ דם, בדיקה באמצעות הולטר לחץ דם יכולה לסייע באבחנה. למשל, כאשר אדם מדווח שערכי לחץ הדם שמתקבלים במדידות בבית תקינים, ואילו ערכי לחץ הדם שמתקבלים במדידות במרפאה גבוהים מהתקין. מצב כזה מכונה "תסמונת החלוק הלבן", כלומר: מדידה בנוכחות הרופא גורמת למתח אצל הנבדק ולעלייה בלחץ הדם. כדי לברר אם מדובר ביתר לחץ דם או רק בתסמונת החלוק הלבן, ניתן לעשות בדיקת הולטר לחץ דם. בדיקת ההולטר מאפשרת גם לבחון את טיב הטיפול התרופתי שמקבל מי שסובל מיתר לחץ דם. באמצעות בדיקת ההולטר ניתן בין היתר לברר אם לחץ הדם מאוזן בעזרת הטיפול ואם ישנן נפילות בלחץ הדם. אם מתברר שהטיפול אינו מיטבי, אפשר, כמובן, לשנותו. מחברים לזרוע מכשיר אשר מורכב משרוולית וממיקרופון. במשך היום מודד המכשיר את לחץ הדם בכל 20 דקות בערך, ואילו בשעות הלילה הוא עושה את המדידות לעיתים רחוקות יותר. הבדיקה אמורה להתבצע תוך כדי שגרת החיים של הנבדק, ולכן במהלך הבדיקה על הנבדק להמשיך בפעילות רגילה. אם הוא נוטל תרופות באופן קבוע, עליו להמשיך לקחת אותן כרגיל. למחרת מסירים את המכשיר ומחזירים אותו למעבדה לעיבוד הנתונים. התשובה שמתקבלת מעיבוד הנתונים כוללת טבלה של המדידות, גרף שמציג את הנתונים וכן פיענוח מילולי המסכם את ממצאי הבדיקה. יחד עם התשובות המספריות ועם הגרף תינתן תשובה בכתב של רופא מומחה ליתר לחץ דם בנוגע לאיזון לחצי דם במהלך היום והלילה. בתשובתו יתייחס הרופא גם לירידת לחצי הדם בשעות הלילה, אם קיימת ירידה כזו, משום שלנתון הזה יש חשיבות רפואית. לעיתים מוסיף המומחה גם הערכות בנוגע לסיבות ללחץ הדם הגבוה. דוגמה להערכה כזאת: חשד שתסמונת של דום נשימה בשינה גורמת לעלייה בלחץ הדם. ד"ר מאשה קרופניקוב, הולטר לחץ דם, באתר שירותי בריאות כללית, ‏28.02.2012 הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
מנדוריה

מנדוריה (באיטלקית: Manduria) היא עיר וקומונה של מחוז פוליה בנפת טאראנטו שבאיטליה. מתגוררים בה כ-32,000 תושבים (נכון ל-2013), והיא ממוקמת 35 קילומטרים מזרחית לטאראנטו. השם מנדוריה נחשב לנגזר משורש פרוטו-הודו-אירופי *mond-/*mend- או *mando-, שמשמעותו 'סייח'. ישנה סברה כי הטופונים הוא ממקור מספי, וקשור לשדה הסמנטי של 'סוסים', כפי שנראה בתיאונום האילירי יופיטר מנסאנס ובאלבנית mëz-i 'סייח'. מנדוריה או "מנדוניון" (לפי כתבי ההיסטוריון היווני והרומי פלוטרכוס) הייתה מצודה חשובה של המספים נגד טאראס. ארכידמוס השלישי, מלך ספרטה, נהרג מתחת לחומותיה בשנת 338 לפנה"ס, בעת שהוביל את צבא טאראס. מנדוריה מרדה נגד חניבעל, אך נכבשה בשנת 209 לפנה"ס. פליניוס הזקן מזכיר את מנדוריה בספרו תולדות הטבע ומתאר באר עם מפלס מים קבוע בצורה מוזרה, שלא משנה כמה מים נלקחו ממנה, המפלס לא השתנה. הבאר גם כוללת עץ שקד הגדל ממש מאמצע השפך של הבאר. הבאר עדיין נראית היום. העיר נהרסה על ידי הסרצנים במאה ה-10. התושבים בנו מחדש את העיר באתר של העיר הנוכחית, אותה הם כינו קזאלנובו. בשנת 1700 הם החזירו את השם הקדום מנדוריה. העיר המודרנית קרובה לאתר של מנדוריה העתיקה, ושאריות נכבדות מהביצורים עדיין נראות; הן כללו קו כפול של חומות שנבנו מבלוקים מלבניים של אבן, ללא מלט, עם תעלה רחבה מקדימה. נמצאו קברים עתיקים עם תכשיטי זהב בשנת 1886. סמל העיר הוא באר עם עץ שקד הגדל מהמרכז, שהוזכר על ידי הסופר הרומי פליניוס הזקן בתולדות הטבע". הבאר (הנקראת Fonte Pliniano על שם פליניוס הזקן) עדיין נראית היום בדיוק כפי שתוארה לפני כ-2,000 שנה, עם עץ השקד שעדיין צומח ממרכזה. אתרים נוספים כוללים: כנסיית האם (או קולגיאטה) שמקורה מימי הביניים אך שופצה במאה ה-16. כנסיית סן פייטרו מנדורינו, ככל הנראה קבר הלניסטי ששונה לכנסייה במאה ה-8–9. פתוחה לביקורים רק במהלך חגיגות מסוימות. כנסיית השילוש הקדוש (המאה ה-11/12). יש לה חזית עם שלושה פורטלים רנסאנסיים וחלון רוזטה. מגדל הפעמון מהמאה ה-15 מעוטר במסכות גדולות ממקור לא ידוע. כנסיית ה-SS. רוזריו. כנסיית ה-SS. אימקולאטה. כנסיית סנטה לוצ'יה (1540). הגטו היהודי מימי הביניים. הטירה, שהייתה מקום מושבם של הנסיכים האימפריאליים משנת 1719. פארק ארכאולוגי. קשת סנט'אנג'לו, שער לכניסה ההיסטורית. יין פרימיטיבו די מנדוריה המקומי מיוצר מ-100% ענבי פרימיטיבו. יין זה מתאפיין באחוז אלכוהול גבוה במיוחד – סביב 14%. יינות המיוצרים מענבי פרימיטיבו מתאפיינים בטעמי שזיף ותבלינים, כמו זינפנדל, אך בשל סוגי הקרקע והאקלים השונים, הטעם הפירותי פחות "ריבתי", והמבנה דומה יותר ליינות עולם ישן, עם נגיעות של אדמה ותבלינים, וכן טעמים פרותיים מרוסנים. אתר האינטרנט הרשמי של מנדוריה מדיה וקבצים בנושא מנדוריה בוויקישיתוף Pellegrini, Giovan Battista. Marcato, Carla (1996). "Mandùria". Dizionario di toponomastica. Storia e significato dei nomi geografici italiani. Milano: Garzanti. p. 374. ISBN 88-11-30500-4. Pax Leonard, Stephen (2021). "Hipponyms in Indo-European: using register to disentangle the etyma". Journal of Language Relationship. 19 (1–2): 4. doi:10.1515/jlr-2021-191-206.
תלונה

תלונה היא בקשה רשמית המופנית לגורם מוסמך, במטרה לבטא חוסר שביעות רצון או מחאה על אופן הטיפול בבעיה מסוימת, כמו במקרה של תקיפה או פגיעה בזכויות. במונחים משפטיים, תלונה היא מסמך משפטי פורמלי המציג את העובדות והסיבות המשפטיות (עילת תביעה) שלטענת הצד המגיש (התובע או התובעים) הן מספיקות כדי לתמוך בתביעה נגד הצד או הצדדים שנגדם מוגשת התביעה (הנתבע או הנתבעים). המסמך כולל דרישה לסעד משפטי, אשר יכול להיות פיצוי כספי או סעד לצו מניעה. מטרת התלונה היא לפתוח בהליך משפטי ולהביא את הטענות בפני בית המשפט לשם קבלת פסק דין או צו משפטי מתאים. תלונה היא הצעד הראשון והפורמלי לפתיחת תביעה משפטית ומכילה את ההאשמות נגד הנתבע, החוקים הספציפיים שהופרו, העובדות שהובילו לסכסוך, וכן את הדרישות של התובע להשבת הצדק. לדוגמה, כללי סדר הדין האזרחי הפדרלי (אנ') של ארצות הברית קובעים כי פעולה אזרחית מתחילה בהגשה או שירות של תלונה. כללים אלו חלים גם במדינות שאימצו את סדר הדין האזרחי הפדרלי. התלונה כוללת מספר מרכיבים חיוניים: כותרת: כוללת את שם בית המשפט, שמות הצדדים, ומספר התיק. הקדמה: מציגה את הצדדים המעורבים ואת היסטוריית העניין. עובדות: מתארת את האירועים הרלוונטיים והמוכחים שהובילו לתביעה. עילות תביעה: מציינת את הסיבות המשפטיות להאשמות. דרישה לסעד: מפרטת את הסעדים הנדרשים, בין אם פיצוי כספי או סעד לצו מניעה. במשפט הפלילי, תלונה משמשת לעיתים לפתיחת תביעה פלילית, במיוחד במקרים של עבירות קלות או בעבירות חמורות שאינן דורשות הליך של חבר המושבעים הגדול. תלונה פלילית כוללת את ההאשמות נגד הנאשם, העובדות המוכיחות את ההאשמות והחוקים שהופרו. במקרים רבים, התובע (הממשלה או המדינה) הוא הצד המגיש את התלונה בשם הציבור. בארצות הברית, התלונה הפלילית נפוצה בעבירות קלות, כאשר התובע מציג את ההאשמות לבית המשפט ללא צורך בחבר מושבעים גדול. עבור עבירות חמורות יותר, התביעה מוגשת בפני חבר מושבעים גדול, ואם הוא מאשר את האישום, מונפק כתב אישום. במהלך ההליך המשפטי, התלונה היא הבסיס הראשוני לתביעה ומובילה לסדרת צעדים משפטיים הכוללים תגובת הנתבע, הליכים מקדמיים, דיונים, ודיונים משפטיים. הנתבע רשאי להגיש כתב הגנה המכחיש את ההאשמות, להעלות טענות נגדיות או לטעון לפגמים טכניים בתלונה עצמה. הליך הדיון בתלונה משתרע על פני מספר שלבים: הגשת תלונה: פתיחת התביעה על ידי התובע. שירות תלונה: הגשת התלונה לנתבע באופן חוקי. תגובה לתלונה: הנתבע חייב להגיש כתב הגנה או תגובה אחרת במסגרת זמן מוגדרת. הליכים מקדמיים: גילוי מסמכים, הצגת ראיות וחקירות עדויות מקדמיות. דיון משפטי: הצגת הראיות וטיעונים בפני שופט או חבר מושבעים. לדוגמה, במקרה של סכסוך חוזי, תלונה אזרחית תפרט את תנאי החוזה, האירועים שהובילו להפרתו והנזקים שנגרמו לתובע. בתיקי נזיקין, התלונה תתאר את הפעולה הרשלנית של הנתבע והנזקים שנגרמו כתוצאה ממנה. תלונה פירוש: מילים נרדפות, ביטויים ועוד | מילון אבניאון, באתר www.milononline.net uscourts.gov, SUMMARY OF CIVIL CASE PROCEEDINGS
כלום לא עצוב

"כלום לא עצוב" הוא שיר של הזמר-יוצר הישראלי אביתר בנאי. השיר נכתב והולחן על ידי בנאי, עובד והופק בידי קורין אלאל ויצא לאור ב-1 ביולי 1997 בתור הרצועה ה-11 מתוך אלבום הבכורה שלו, "אביתר בנאי". השיר נכתב והולחן על ידי בנאי ועובד והופק בידי קורין אלאל. עטיפת הסינגל אשר צולמה בידי רונן ללנה בביתו של אביתר, מראה את אביתר בצורה מטושטשת, כמו כל שאר העטיפות מאלבום זה. השיר יצא לאור ב-1 ביולי 1997 בתור הרצועה ה-11 מתוך אלבום הבכורה שלו, "אביתר בנאי". השיר מתאר מגוון סיטואציות קשות, בהן רצח, אונס ומוות פתאומי אותן שר בנאי, מלוות בלחן שמח, וצלילי "לה לה לה" קליט אותו שרות קורין אלאל ואורנה בנאי. בפזמון הקצר מצהיר בנאי ש"כלום לא עצוב", ובבית האחרון מציג את פתרונו למצב: ללכת לישון. אורי משגב תיאר את "כלום לא עצוב" כ"שיר מחוספס של בחור שמסתכל החוצה מהחלון ומבין מה הוא הוא רואה בארץ הזאת, ועמי פרידמן מ"ישראל היום" כתב כי זהו שילוב של נעימה ילדותית ותיאור קודר של הלך הרוח ברחוב הישראלי באותם ימים. אלחנן סמואל מ"מקור ראשון" כתב כי זהו אחד משירי המחאה החברתית החזקים בישראל. הוא הוסיף כי המציאות המתוארת בשיר, בה יש אנשים שעבורם "כלום לא עצוב" לנוכח אירועים עצובים הקורים לאחרים, היא רק עוד סיבה להיות עצובים. לדבריו, המחאה בשיר היא לא נגד רצח ואונס, אלא נגד האדישות של בני האדם לכל הרע שמסביבם. לעומת זאת, נדב מנוחין מ"וואלה!" כתב כי זהו שיר מחאה שטחי ובוסרי שממחיש עד כמה לא ידע בנאי הצעיר מה לעשות עם כל הכעס שלו על העולם. אביתר בנאי - כלום לא עצוב | מתוך הופעה בקיסריה לציון 25 שנה לאלבום הראשון, סרטון בערוץ "כאן 11 - תאגיד השידור הישראלי", באתר יוטיוב (אורך: 04:12) האלבומים - עונה 1 פרק 1 - אביתר בנאי, סרטון בערוץ "דוד ימין", באתר יוטיוב (אורך: 49:10) אלחנן סמואל, ‏כלום לא עצוב, אך איך תוכל להתעלם?, בעיתון מקור ראשון, 20 באוגוסט 2021 עמי פרידמן, אביתר בנאי חוגג 50: האמנים שאוהבים אותו קפצו לאחל מזל טוב ולבחור שיר אהוב, באתר ישראל היום, 8 בפברואר 2023 נדב מנוחין‏, מהמאוס למופתי: דירגנו את שירי האלבום הראשון של אביתר בנאי, באתר וואלה, 11 באוגוסט 2017 המצעד השבועי של רשת ג' מתאריך 24 באוגוסט 1997, באתר פזמונט המצעד השנתי תשנ"ז (1997), באתר פזמונט
סמואל הופקינס

סמואל הופקינס (בגרמנית: Samuel Hopkins;‏ 9 בדצמבר 1743–1818) היה ממציא אמריקאי מפילדלפיה, פנסילבניה. ב-31 ביולי 1790 התקבל רישום הפטנט שהגיש כפטנט הראשון בארצות הברית, במסגרת חוק הפטנטים האמריקאי החדש שנחתם על ידי הנשיא ג'ורג' וושינגטון ב-10 באפריל 1790. הופקינס הגיש עתירה לפטנט על "שיפור בייצור אשלג ואשלגן פחמתי על ידי מכשיר חדש ותהליך חדש". בשלב ההוא, עם כינון החוק, עוד לא הוקם משרד פטנטים האמריקאי, ולכן הוסמכה ועדה של מזכיר המדינה, מזכיר המלחמה והתובע הכללי לקבל החלטה על קבלה או דחייה של עתירה לפטנט. על הפטנט חתמו הנשיא ג'ורג' וושינגטון, התובע הכללי אדמונד רנדולף ומזכיר המדינה תומאס ג'פרסון. הפטנטים האחרים שהונפקו באותה השנה בארצות הברית היו עבור תהליך חדש לייצור נרות, ועבור מכונות טחינת הקמח שהמציא אוליבר אוונס (אנ'). הופקינס גם קיבל את הפטנט הקנדי הראשון מהפרלמנט של קנדה תחתית שהונפק בשנת 1791, והוענק לו על ידי המושל הכללי במועצה. סמואל הופקינס היה הילד השני להורים קווייקרים, והוא נולד באזור בולטימור, מרילנד. כשהיה בן 16 למד בפילדלפיה אצל רוברט פאריש, סוחר קווייקר. באביב 1765 התחתן הופקינס עם גיסתו של פאריש, האנה וילסון, והזוג התגורר בפילדלפיה וגידל שישה ילדים. מפקד האוכלוסין של ארצות הברית משנת 1790 ציין את עיסוקו של הופקינס כ"יוצר אפר". ברישומי הערים של התקופה רשמו אותו כ"יוצר אשלג" ו"יצרן אשלג". בסביבות שנת 1800, מסיבות כלכליות, עברו הופקינס ואשתו לרהווי שבניו ג'רזי, כדי לחיות עם בתם שרה ועם החתן וויליאם שוטוול. הם חזרו לפילדלפיה זמן מה לפני מותו של הופקינס ב-1818. מדיה וקבצים בנושא סמואל הופקינס בוויקישיתוף The making of Pot ash and Pearl ashes - דף הפטנט הראשון, Google Patents Licensing the First US Patent באתר סמית'סוניאן (באנגלית) David W. Maxey, Samuel Hopkins, The Holder of the First U.S. Patent: A Study of Failure, Pennsylvania Magazine of History and Biography Paynter, Henry M (Fall 1990). "The First Patent". Invention & Technology. אורכב מ-המקור ב-2018-08-24. Kenneth W. Dobyns, A history of the early Patent Offices, Sergeant Kirkland's Museum, 1997, ISBN 978-1-887901-13-0 David W. Maxey, Samuel Hopkins, The Holder of the First U.S. Patent: A Study of Failure, Pennsylvania Magazine of History and Biography, 1998, עמ' 3–38 The making of Pot ash and Pearl ashes, נבדק ב-2024-07-23 Smithsonian Lemelson Center, Licensing the First US Patent, Lemelson Center for the Study of Invention and Innovation, ‏2021-05-20 (באנגלית) Correcting the Record on America’s First Patent Holder, judicature.duke.edu, ‏2022-02-24 (באנגלית אמריקאית) Samuel Hopkins Historical Marker, explorepahistory.com gphillips, Patent History Materials Index - BRIEF HISTORY OF THE UNITED STATES PATENT OFFICE FROM ITS FOUNDATION -- 1790 TO 1886, www.ipmall.info, ‏2016-08-24 (באנגלית) "Learn and Discover: Famous Canadian Patents". Canadian Intellectual Property Office. 2006-11-07. אורכב מ-המקור ב-2007-02-16. Duy, Vic (בינואר 2001). "A Brief History of the Canadian Patent System" (PDF). Canadian Biotechnology Advisory Committee. אורכב מ-המקור (PDF) ב-28 באוקטובר 2008. {{cite web}}: (עזרה) White, Michael (7 בינואר 2007). "Greatest Canadian Invention: Insulin". The Patent Librarian's Notebook. {{cite web}}: (עזרה)
מאיר גצל שפירא

מאיר גצל שפירא (1880-1970) היה סוחר קרקעות ונדבן יהודי מדטרויט, שעל שמו נקראת שכונת שפירא שבתל אביב-יפו. שפירא נולד ב-1880 בליטא למשפחה יהודית ענייה ורבת ילדים. בגיל 14 היגר לבדו לניו יורק שארצות הברית והחל לעבוד כחייט. לאחר שזיהה כי אין ביכולתו להתעשר במקצוע זה, הוא עזב את מקצועו ואת עירו ועבר לדטרויט. הוא נכנס לתחום הבנייה ונדל"ן, והתעשר בתחום זה. עלה לארץ ישראל מדטרויט עם רעייתו ושלושת ילדיהם בשנת 1922, כשכבר היה בן 42. המשפחה הגיעה לתל אביב עם הון עתק ובזכיינות לייצוג חברת הענק ג'נרל אלקטריק וחברת המכוניות מוריס. מאיר וסוניה נישאו והקימו משפחה, אם כי היחסים ביניהם ידעו משברים ופרידות. ב-1924 שפירא רכש חלקה גדולה בפרדסי אבו כביר, בין העיר יפו והכפר סלמה, מעבר לגבולה הדרומי של תל אביב של אותה העת. שפירא ביקש לקרוא את שמה של השכונה החדשה על שם בתו נעמי-מרים. שפירא קיווה לשכנע יזמים אחרים להקים שם מפעלים ובתי חרושת, בנימוק שלא יהיה צורך לשלם מיסים ושלא יוערמו קשיים על הבנייה, כיוון שהמגרשים נמצאים לא ביפו ולא בתל אביב. בשנים שלאחר הרכישה שפירא רכש 800 דונמים נוספים ממנזר השתקנים שבלטרון. חלק משמעותי משטח זה היה בשטח ירדן לאחר סיומה של מלחמת העצמאות ב-1949 ועד למלחמת ששת הימים ב-1967. על חלק מאדמות אלו שם בסופו של דבר היישוב נווה שלום. בסופו של דבר, שפירא נפטר כעני מרוד ב-1970. בניו עברו אט אט לארצות הברית ואשתו התחתנה עם עשיר אחר בבוסטון, אך חיה בשנותיה האחרונות בישראל.. https://golden-lotus.co.il/shapira/ https://www.babel.co.il/products/לא-ביפו-ולא-בתל-אביב https://www.mekolmakom.com/single-post/2017/06/09/מפלונית-ואלמונית-לנווה-שלום https://www.toursguides.com/2020/11/15/סיור-שכונות-בתל-אביב/
ברוך טולצ'ינסקי

ברוך (בוריס) טולצ'ינסקי (1876-1958) היה ממייסדי תל אביב, ביחד עם אשתו איטה. טולצ'ינסקי נולד בבאלטה שצפונית לאודסה. בנעוריו עבר עם משפחתו לאודסה, וכשהתבגר עבד כסוכן צבעי טקסטיל, עבודה שהייתה כרוכה בנסיעות למפעלים מחוץ לאודסה. בינואר 1902 התחתן עם איטה. פרעות קישינב ופוגרומי אודסה הובילו את הזוג להחלטה לעלות לארץ ב-1906, עם שלושת ילדיהם, בני שלוש, שנתיים וכחצי שנה. המשפחה שכרה דירה בנוה שלום שליד יפו, וברוך עבד כסוכן במפעל מתכת. בזוג הצטרף ליוזמתו של עקיבא אריה ויס להקמת אחוזת בית, וטולצ'ינסקי השתתף בכל הישיבות של האגודה, אפילו בשנים שלאחר הקמת אחוזת בית. בסופו של דבר, ביתם של ברוך ואיטה טולצ'ינסקי נבנה ברחוב לילינבלום 17, ונשמר עד היום, פרט להסבת הקומה הראשונה לחנויות. שְכֵנוֹ ברחוב היה מרדכי וייסר, שגם הוא נולד באותו המקום ובאותה השנה כמו טולצ'ינסקי. בתקופה זו נולדה למשפחה ילדה רביעית - אסתר, מהראשונות שנולדו בתל אביב. לאחר פרוץ מלחמת העולם הראשונה בקיץ 1914, נוצר מחסור חמור במוצרי בסיס ובהם מזון ודלק. טולצ'ינסקי פעל ב"וועד המכולת" שהוקם במטרה לסייע לתושבי תל אביב להשיג מזון. במהלך גירוש תל אביב משפחת טולצ'ינסקי עברה למושבה בת שלמה. טולצ'ינסקי התפרנס מהובלת ירקות ופירות בעגלה ומכירתם בכפרים הערביים בסביבה. לאחר סיום המלחמה ב-1918, המשפחה חזרה לתל אביב לשנתיים. לאחר כשנתיים המשפחה עברה לחיפה, מתוך תקווה לשגשוג כלכלי. המשפחה מכרה את הבית בתל אביב, ועברה לעיר התחתית (באזור שכיום נמצא ברחוב נתנזון פינת דוברין). למשפחה התווסף ילד חמישי, בן הזקונים. בשנת 1922 הצטרף טולצ'ינסקי לקבוצת יזמים שהקימה את המרכז המסחרי הישן בחיפה. בית המשפחה הותקף במהלך מאורעות תרפ"ט, לאחר שאכלס יהודים רבים שנמלטו, אך ניצל. ב-1935 עברה המשפחה לכרמל. בערב פסח תש"ח התבשרה המשפחה על נפילתו של הנכד הבכור יובל בקרב מצודת כ"ח. טולצ'ינסקי נפטר ב-1958, ואילו איטה ב-1965. https://www.ynet.co.il/articles/0,7340,L-3580345,00.html https://ahuzatbait.co.il/blog/2013/11/03/טולצינסקי-ברוך-ואיטה/